**EELNÕU 2020/308**

 **KOMISJONID:**

|  |  |
| --- | --- |
| eelarve- ja arengu- | JK |
| haridus- |  |
| kultuuri-  |  |
| majandus- |  |
| revisjoni- |  |
| sotsiaal-  |  |

**VILJANDI LINNAVOLIKOGU**

OTSUS

### 26. november 2020 nr

Viljandi valla üldplaneeringu kooskõlastamine

Viljandi Vallavalitsus esitas 20.10.2020 kirjaga nr 7-1/1-174 Viljandi Linnavalitsusele kooskõlastamiseks Viljandi valla üldplaneeringu.

Planeerimisseaduse § 85 lõike 1 ning Viljandi Linnavolikogu 27.09.2019 määrusega nr 28 „Planeerimis- ja ehitusalase tegevuse korraldamine“ § 2 punkti 4 alusel Viljandi Linnavolikogu

**o t s u s t a b:**

1. Kooskõlastada Viljandi valla üldplaneering.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)

## Helir-Valdor Seeder

linnavolikogu esimees

# Koostaja(d): Olav Remmelkoor

**Esitatud:**

**Esitaja:** Viljandi Linnavalitsus **Ettekandja:** Kalvi Märtin

**Lk arv:**

**Hääletamine:** poolthäälteenamus

Seletuskiri

**Viljandi valla üldplaneeringu kooskõlastamine**

Eelnõu eesmärgiks on esitada Viljandi linna seisukoht Viljandi Vallavalitsuselt 20.10.2020 kirjaga nr 7-1/1-174 Viljandi Linnavalitsusele kooskõlastamiseks esitatud Viljandi valla üldplaneeringu kohta. Kooskõlastamisele järgneb Viljandi valla üldplaneeringu vastu võtmine ja avalik väljapanek.

Viljandi vald on moodustatud aastatel 2013 ja 2017 kokku kuuest liitunud omavalitsusest (Kolga-Jaani, Paistu, Pärsti, Saarepeedi, Tarvastu ja Viiratsi), kus kehtivate üldplaneeringute edasise elluviimise võimalus puudub.

Haldusreformi käigus ühinenud omavalitsustel ei ole seadusest tulenevalt antud kaalutlusruumi selles osas, kas jätkata olemasolevate üldplaneeringute elluviimisega. Eesti territooriumi haldusjaotuse seadus § 141 lg 11 kohustas uue üldplaneeringu koostamise algatama ühe aasta jooksul kohaliku omavalitsuse volikogu valimiste tulemuste väljakuulutamise päevast.

Viljandi Linnavolikogu ja Viljandi Linnavalitsuse ruumilise planeerimise alaste ülesannete jaotus on määratud Viljandi Linnavolikogu 27.09.2019 määrusega nr 28 „Planeerimis- ja ehitusalase tegevuse korraldamine“. Määruse § 2 punkti 4 kohaselt on linna kooskõlastuse andmine linna naabrusesse jääva kohaliku omavalitsusüksuse üldplaneeringule linnavolikogu pädevuses.

Kooskõlastamiseks esitatud Viljandi valla üldplaneering on algatatud Viljandi Vallavolikogu 25.04.2018 otsusega nr 69.

Üldplaneering koosneb seletuskirjast, jooniste digitaalsetest kihtidest ja nende esitluskujudest ning planeeringu juurde kuuluvatest lisadest.

Viljandi valla üldplaneeringu materjalid, sh koostamise toimingute ülevaade, üldplaneeringu ja KSH aruande eelnõu seletuskiri ja joonised, planeeringu lisad, teostatud uuringud ja analüüsid, koostamisse kaasatud isikute arvamused ja ettepanekud, vallavolikogu otsused ning muu info on kättesaadavad Viljandi Vallavalitsuse veebilehel <https://www.viljandivald.ee/viljandi-valla-uldplaneering-koostamisel> .

Seletuskiri, jooniste esitluskujud ja lisad on .pdf formaadis ja avatavad vabavaralise tarkvara abil. Jooniste digitaalsed kihid on kasutatavad valla geoportaali avalikus rakenduses <https://viljandivald.maps.arcgis.com/apps/webappviewer/index.html?id=38e5a2286dde4e7abf51f04de3d570e8> .

Viljandi valla üldplaneeringu koostamist korraldab ja planeeringut koostab Viljandi Vallavalitsus, üldplaneeringu koostaja on valla planeeringuspetsialist Raivo Laidma. Üldplaneeringu keskkonnamõju strateegilise hindamise läbiviija on juhtekspert Tõnu Oja.

Viljandi vallaks liitunud omavalitsuste üldplaneeringuid iseloomustab nende kehtestamise perioodi suur ajaline vahe (1999-2008). Selle aja jooksul (kuni Viljandi valla üldplaneeringu koostamiseni) on oluliselt muutunud ühiskonna ootused üldplaneeringu tähendusele ja vormile, samuti on muutunud planeeringu koostamist mõjutavad õigusaktid ja kehtestatud uusi nõudeid. Kehtiva planeerimisseaduse ülesandeid arvestades ei käsitle olemasolevad planeeringud teemasid piisavalt ja samadel alustel. Ühiskonna ootuste muutumise olukorras on omavalitsustel puudunud kogemus ja oskus teha pikaajalisi strateegilisi ruumiplaneerimise otsuseid. Uus reaalsus Viljandi valla ja Viljandi maakonna jaoks tervikuna on kahanev asustus.

Viljandi valla üldplaneering lähtub Viljandimaa maakonnaplaneeringust 2030+ ja valla arengukavast ning määrab valla ruumilise arengu suundumused ja seab strateegiliste eesmärkide saavutamiseks maakasutustingimused.

Kõiki teemasid läbivaks ruumilise arengu põhimõtteks on keskkonnakaalutluste integreerimine strateegiliste planeerimisdokumentide koostamisse ning nende arvestamine planeeringu elluviimisel, et vältida ökosüsteemi taastus- ning taluvusvõime piiride ületamist.

Põhilised suuremad väljakutsed üldplaneeringu koostamisel on seotud rahvastiku vähenemise ja vananemisega (kompaktsuse hoidmise ja saavutamisega) ning ühinenud omavalitsuse ääremaa ja keskuste sidumisega (teenuste kättesaadavuse tagamisega ka seal, kus inimesi elab vähe).

Kuna Viljandi linn on Viljandi vallaga ümbritsetud ning samas on ka valla suurimaks tõmbekeskuseks, on valla üldplaneering kohaliku ruumilise arengu vajaduste ja huvide tasakaalustamisel ning ühiskonna ressursside otstarbekal ja koordineeritud kasutamisel Viljandi linna jaoks oluline dokument.

Viljandi valla üldplaneeringu läbivaatamist korraldas Viljandi Linnavalitsuses arhitektuuriamet, kes kaasas läbivaatamisse linnavalitsuse teised ametid ja linnavalitsuse liikmed.

Üldplaneeringu läbivaatus toimus 10.11.2020 linnavalitsuse ehitusprojektide läbivaatamise komisjonis. Viljandi valla üldplaneeringu ülevaatamise tulemusena võib üldjoontes öelda, et planeeringu ruumilise arengu põhimõtted ning määratud maakasutus ja ehitustingimused ei too kaasa suuri muutusi Viljandi linna jaoks.

Valla arengus ei ole vahetult Viljandi linna lähipiirkonnas kavandatud uusi hoonestatavaid maa-alasid või infrastruktuure. Seetõttu puudub ka otsene mõju, mis sunniks Viljandi linna oma arengustrateegiat korrigeerima või muutma.

Viljandi linn on olemasolevalt valla jaoks paljude eluvaldkondade tõmbekeskuseks. Antud eluvaldkondade arengu kirjeldamisel on valla üldplaneeringus kajastatud seosed ja arengud ka Viljandi linna territooriumil. Kuna Viljandi linna territooriumil kajastatu on juriidiliselt võttes informatiivse iseloomuga, võib kajastatu detailsuse ja sisukuse jätta koostaja valikuks.

Sisulist tähelepanu vajavad küsimused on:

* maa-alad ringtee ja linna vahel, mille osas üldplaneering teeb ettepaneku muuta haldusjaotust ja liita maatükid linnaga;
* ÜVK alade täiendused, millega vallas asuvad tiheasustusalad liituvad linna ühisveevärgi ja -kanalisatsiooniga.

Mõlemate puhul on edasiselt vajalikud täiendavad toimingud. Üldplaneeringus sisalduv ei tähenda antud küsimustes muud kui valla poolset seisukohavõttu.

Viljandi valla üldplaneeringu kooskõlastamine ei too Viljandi linnale kaasa kohest otsest kulu või tulu.

Kooskõlastuse andmisele järgneb üldplaneeringu vastu võtmine ja avalik väljapanek, mille käigus on üldplaneeringu kohta täiendavalt võimalik esitada arvamusi.

(allkirjastatud digitaalselt)

Olav Remmelkoor

peaarhitekt – arhitektuuriameti juhataja